Porsche Carrera GT

Η Porsche Carrera GT (επίσημος κωδικός εργοστασίου: Typ 980) ήταν ένα σπορ υπεραυτοκίνητο (supercar) από τη γερμανική αυτοκινητοβιομηχανία Porsche, που κατασκευάστηκε μεταξύ του 2003 και του 2006, στη Λειψία της Γερμανίας. Συνολικά παρήχθη σε 1.270 αντίτυπα, από τα οποία τα 604 πωλήθηκαν στη Βόρεια Αμερική. Αντικαταστάθηκε τον Νοέμβριο του 2013 από την Porsche 918 Spyder.

 Βασικά στοιχεία 
Η Carrera GT έφερε έναν εξ ολοκλήρου αλουμινένιο βενζινοκινητήρα 5.7 λίτρων V10, που αποδίδει ισχύ 612 hp (450 kW) στις 8.000 στροφές το λεπτό και ροπή 590 N·m στις 5.750 στροφές το λεπτό, ενώ στο αρχικό πρωτότυπο αυτοκίνητο ο κινητήρας ήταν μια έκδοση 5.5 λίτρων, ισχύος 558 hp (416 kW). Η Porsche ισχυρίστηκε τότε ότι το μοντέλο παραγωγής μπορούσε να επιταχύνει από 0 στα 100 χλμ. την ώρα (62,1 μίλια την ώρα) σε 3,9 δευτερόλεπτα και ότι έχει μέγιστη ταχύτητα 330 km/h (205 mph). Στην πράξη, οι οδικές δοκιμές από έντυπα μέσα, απέδειξαν ότι στην πραγματικότητα το αυτοκίνητο έχει ακόμα καλύτερες επιδόσεις, καθώς καταφέρνει επιτάχυνση από 0-60 mph (97 km/h) σε 3,5 δευτερόλεπτα και τα 0-100 mph (161 km/h) σε 6,8 δευτερόλεπτα, ενώ η τελική ταχύτητα έφτανε τα 334 km/h (208 mph). Ο αεροδυναμικός συντελεστής Cd της Carrera GT ήταν 0,39.

Στο δεύτερο έτος της παραγωγής, μια περιορισμένη έκδοση με κουμπί από ανθρακονήματα έγινε επίσης διαθέσιμη. Η Carrera GT έχει μεγάλες πλαϊνές εισόδους αέρα και τα φράγματα που βοηθούν στην ψύξη του κινητήρα V10 πλαισιώνονταν από ανθρακονήματα στο πίσω καπό. Εξοπλισμένο με την τελευταία λέξη της τεχνογνωσίας της Porsche, τα κεραμικά σύνθετα φρένα ενισχύθηκαν με ίνες καρβιδίου-σιλικόνης (C / SiC) και 15 ιντσών (380 χιλιοστών) SGL Carbon δισκόφρενα, που της έδιναν μια εντυπωσιακή εμφάνιση κάτω από τους τροχούς, οι οποίοι ήταν 19 ιντσών εμπρός και 20 ιντσών πίσω. Όπως συμβαίνει και με άλλα μοντέλα της Porsche, ιδίως την Porsche 911, η Carrera GT φέρει μια αυτορυθμιζόμενη πίσω αεροτομή, που ανυψώνεται αυτόματα πάνω από τα 70 μίλια την ώρα ή 113 χιλιόμετρα την ώρα.

Η Carrera GT προσφέρθηκε σε πέντε βασικά εξωτερικά χρώματα: Guards κόκκινο, Fayence κίτρινο, μαύρο του βασάλτη, GT ασημί (ανοιχτό ασημί-γκρι) και γκρι φώκιας. Μεταγενέστερα, διατέθηκαν και ειδικοί χρωματισμοί, απευθείας από το εργοστάσιο. Ένα παραδοσιακό εξατάχυτο μηχανικό κιβώτιο ήταν η μοναδική διαθέσιμη μετάδοση. Στάνταρ με αυτό το κιβώτιο ταχυτήτων ήταν το ξύλο οξιάς στη «φούσκα» του λεβιέ ταχυτήτων, το οποίο και αποτίει φόρο τιμής στην ξύλινη λαβή του λεβιέ ταχυτήτων που χρησιμοποιούνται στις αγωνιστικές Porsche 917 Le Mans (Λε Μαν).

Το εσωτερικό της είναι εξοπλισμένο με μαλακό δέρμα, αφρώδους υφής. Ένα ηχοσύστημα της Bose και ένα σύστημα δορυφορικής πλοήγησης ήταν διαθέσιμα ως έξτρα. Κατά την τυπική μόδα όλων των μοντέλων της Porsche, ο διακόπτης εκκίνησης είναι στα αριστερά του τιμονιού. Αυτή η τοποθέτηση χρονολογείται από τις πρώτες ημέρες των αγώνων στο Λε Μαν (Le Mans), όταν οι οδηγοί έπρεπε στην αρχή, με το σήμα της εκκίνησης, να τρέξουν και να μπουν στα αυτοκίνητά τους, να ξεκινήσουν τον κινητήρα τους και να αρχίσουν τον αγώνα. Κατά συνέπεια, αυτή η τοποθέτηση του διακόπτη ανάφλεξης δίνει τη δυνατότητα στον οδηγό να ξεκινήσει το αυτοκίνητο με το αριστερό του χέρι, έχοντας βάλει ταυτόχρονα το δεξί χέρι στον λεβιέ ταχυτήτων, κερδίζοντας έτσι πολύτιμο χρόνο κατά την εκκίνηση.

 Παραγωγή 

Ήδη από την παρουσίαση της Carrera GT είχε δηλωθεί ότι η παραγωγή της δεν θα ξεπεράσει τις 1.500 μονάδες, με σκοπό τη διατήρηση της αξίας και της αποκλειστικότητας του κορυφαίου V10 μοντέλου της Porsche. Στις 28 Δεκεμβρίου 2005, η Porsche ανακοίνωσε ότι η παραγωγή θα σταματήσει, όπως είχε προγραμματιστεί, τον Απρίλιο του 2006. Μέχρι την ημερομηνία της ανακοίνωσης αυτής, είχαν ήδη ληφθεί 1.250 παραγγελίες. Τελικώς, στις 6 Μαΐου 2006 το τελευταίο από τα 1.270 αντίτυπα κύλησε από τη γραμμή παραγωγής στο εργοστάσιο στη Λειψία. Ο διάδοχός της, μπήκε στην παραγωγή τον Νοέμβριο του 2013 και ήταν η Porsche 918 Spyder.

Σε μια σχετική έκθεση στο περιοδικό της Porsche «Christophorus» αναφέρθηκε ότι η Porsche έφτασε τον τελικό αριθμό των Carrera GT στα 1.282 οχήματα. Εδώ όμως αξίζει να αναφερθεί ότι τα στοιχεία αυτά, εκτός των κανονικών αντιτύπων παραγωγής, συμπεριλαμβάνουν και όλα τα δοκιμαστικά μοντέλα προ-παραγωγής. Ο χρόνος παραγωγής για κάθε ένα αντίτυπο του μοντέλου, αναφέρθηκε τότε ότι ήταν 175 ώρες με το χέρι.

 Επιδόσεις 
 Μέγιστη ταχύτητα: 334 km/h
 Επιτάχυνση 0-100 km/h: 3,9 sec
 Επιτάχυνση 0-160 km/h: 6,8 sec
 Επιτάχυνση 0-200 km/h: 9,9 sec
 Επιτάχυνση 0-300 km/h: 34,2 sec

 Βιβλιογραφία 
 Elmar Brümmer; Jutta Deiss; Reiner Schloz; Peter Vann (Fotograf): «Porsche Carrera GT. Motorbuch Verlag», Stuttgart 2003, ISBN 3-613-02352-0.
 Literatur zum Schlagwort Porsche Carrera GT im Katalog der DNB und in den Bibliotheksverbünden GBV und SWB.
 Wolfgang König in auto, motor und sport (Testbericht), Heft 23/2003, ISSN 0005-0806.
 Michael Harnischfeger: Die besten Sportwagen 2000–2010. In: Auto Zeitung.
 Schlegelmilch R. & Hartmut L. «Porsche, Tandem Verlag», 2007.
 Holmes, Mark (2007). Ultimate Convertibles: Roofless Beauty. London: Kandour. pp. 124–127. ISBN 9781905741625.

 Εξωτερικοί σύνδεσμοι 

 Spiegel Online: Porsche Carrera GT

Κατηγορία:Σπορ αυτοκίνητα
Κατηγορία:Αυτοκίνητα πολυτελείας
Κατηγορία:Γερμανικά αυτοκίνητα
Carrera GT